P6_TA(2004)0012

Humanitaarolukord Sudaanis

Euroopa Parlamendi resolutsioon Darfuri piirkonna kohta Sudaanis

Euroopa Parlament,

- võttes arvesse AKV-EÜ partnerluslepet, mis allkirjastati Cotonous 23. juunil 2000 [1],

- võttes arvesse Sudaani Vabariigi põhiseadust, mis võeti vastu 30. juunil 1998,

- võttes arvesse 16. detsembril 1966 vastu võetud kodaniku- ja poliitiliste õiguste rahvusvahelist pakti, mille Sudaani Vabariik ratifitseeris 18. juunil 1986,

- võttes arvesse 16. detsembril 1966 vastu võetud majanduslike, sotsiaalsete ja kultuuriliste õiguste rahvusvahelist pakti, mille Sudaani Vabariik ratifitseeris 18. juunil 1986,

- võttes arvesse 20. novembril 1989 vastu võetud lapse õiguste konventsiooni, mille Sudaani Vabariik ratifitseeris 2. septembril 1990,

- võttes arvesse 21. detsembril 1965 vastu võetud rahvusvahelist konventsiooni rassilise diskrimineerimise kõigi vormide likvideerimise kohta, mille Sudaani Vabariik ratifitseeris 20. aprillil 1977,

- võttes arvesse 27. juunil 1981 vastu võetud Aafrika inimõiguste ja rahvaste õiguste hartat, mille Sudaani Vabariik ratifitseeris 18. veebruaril 1986,

- võttes arvesse 9. detsembril 1948 vastu võetud genotsiidi vältimise ja karistamise konventsiooni,

- võttes arvesse 12. septembril 2003 vastu võetud Rahvusvahelise Kriminaalkohtu Rooma statuuti,

- võttes arvesse ÜRO Julgeolekunõukogu 11. juunil 2004 vastu võetud resolutsiooni 1547(2004) ja 30. juulil 2004 vastu võetud resolutsiooni 1556(2004), mis mõlemad käsitlevad peasekretäri raportit Sudaani kohta, ja 26. augustil 2003 vastu võetud resolutsiooni 1502(2003) ÜRO töötajate, assotsieerunud töötajate ja humanitaarabi töötajate kaitse kohta konfliktipiirkondades,

- võttes arvesse Darfuri tegevusplaani, mille osas ÜRO ja Sudaani valitsus leppisid kokku 5. augustil 2004,

- võttes arvesse ÜRO peasekretäri 1. septembri 2004 raportit,

- võttes arvesse nõukogu 26. jaanuari 2004 määrust (EÜ) nr 131/2004 teatud piiravate meetmete rakendamise kohta Sudaani suhtes [2],

- võttes arvesse 26. mail 2004 Sudaani valitsuse ja Sudaani rahvavabastusliikumise/-armee (SPLM/A) vahel sõlmitud protokolli,

- võttes arvesse N'djamenas (Tšaad) 8. aprillil 2004 alla kirjutatud humanitaar-relvarahu kokkulepet ja Addis Abebas 28. mail 2004 Aafrika Liidu egiidi all sõlmitud kokkulepet Darfuri relvarahukomisjoni loomise ja vaatlejate määramise põhimõtete kohta,

- võttes arvesse kodukorra artikli 103 lõiget 2,

A. arvestades 2.- 7. septembrini 2004 toimunud parlamendidelegatsiooni visiiti Khartoumi ning Darfuri piirkonda Sudaanis, samuti Abéchésse Tšaadis,

B. arvestades, et Darfuri piirkond on kannatanud kestva vähese arengu ning majandusliku ja poliitilise marginaliseerumise all,

C. arvestades, et 2003. aasta veebruaris puhkes Darfuris Sudaani Vabastusarmee (SLA) ja Õiglus- ja Võrdsusliikumise (JEM) juhtimisel valitsusvastane ülestõus ning et selle vastumeetmena hakkas valitsus relvastama teatud rändrahvaste hõimude hulka kuuluvaid tsiviilisikuid ning tegema õhurünnakuid; arvestades, et võitlus, selhulgas kallaletungid tsiviilisikutele ja valimatu pommitamine, on põhjustanud vähemalt 30000 inimese surma, enam kui miljoni inimese ümberasustamise Sudaani riigi piires ning enam kui 200000 isiku põgenemise Tšaadi,

D. arvestades, et Eritrea valitsus on väidetavalt aidanud SLAd ja JEMi väljaõppel ja relvadega varustamisel,

E. arvestades, et hoolimata 8. aprillil 2004 alla kirjutatud relvarahust on Sudaani valitsus jätkanud poolsõjaväeliste üksuste ja nn "Popular Defence Forces" toetamist vaatamata nende poolt toime pandavale tsiviilisikute tapmisele, naiste vastu suunatud seksuaalvägivallale, rüüstamisele ja üldisele tagakiusamisele,

F. arvestades, et valitsusjõud on relvarahu kokkulepet rikkudes jätkanud õhusõidukite, nagu näiteks ründehelikopterite ja Antonov- ning MIG-tüüpi lennukite kasutamist, toetades sellega maa peal võitlevaid poolsõjaväelisi üksusi ning terroriseerides madalalt lennates ning isegi tulistades külade tsiviilelanikke ja siseriiklikult ümberasustatute laagreid; arvestades, et parlamendidelegatsioon oli kahe hiljuti aset leidnud helikopteri raketirünnaku tagajärgede tunnistajaks Gallabi küla lähedal Põhja-Darfuris, mis on SLA kontrolli all,

G. arvestades, et pagulased ja siseriiklikult ümberasustatud, kellega parlamendidelegatsioon Tšaadis kohtus, väitsid, et nad ei kuulu araabia hõimudesse, mida kinnitavad ka kohapeal tegutsevate rahvusvaheliste valitsusväliste organistatsioonide raportid,

H. arvestades, et vastavalt genotsiidi vältimise ja karistamise konventsiooni II artiklile määratletakse genotsiidi kui iga allpool loetletud tegu, mis on toime pandud kavatsusega hävitada osaliselt või täielikult rahvuslikke, etnilisi, rassilisi või usulisi üksusi: üksuse liikmete tapmine; üksuse liikmetele tõsiste kehaliste vigastuste või vaimsete hälvete tekitamine; üksusele tahtlikult selliste elutingimuste pealesurumine, mis põhjustab üksuse täielikku või osalist hävimist; abinõude rakendamine üksusesisese sündimuse takistamiseks; laste sunniviisiline ümberpaigutamine ühest üksusest teise,

I. arvestades, et Sudaani valitsus õigustab vägede uusi liikumisi ja nende suurenenud positsioonidele asetamist väitega, et ÜRO tegevusplaan lubavat tal luua "turvaalasid", kuid tegelikult kujutavad need vägede liikumised endast relvarahu kokkuleppe rikkumist,

J. arvestades, et Sudaani valitsus importis hiljuti MIG-tüüpi lennukeid ning hoiab militaarkulude taseme ülemäära kõrgel, vähendades seeläbi investeeringuid sotsiaalteenustesse ja humanitaarabisse,

K. arvestades, et parlamendidelegatsiooni ja relvarahu komisjoni kohtumisel ilmnes vajadus suurendada pigem relvarahu vaatlejate hulka mitte vaatlejatele militaarset kaitset tagavate isikute hulka,

L. arvestades, et EL on eraldanud Darfuris humanitaarabi osutamiseks, poliitiliseks protsessiks ja vaatlusmissiooniks rahalisi vahendeid kogusummas 287,8 miljonit eurot: 107 miljonit eurot ühenduse vahenditest ja 180,8 miljonit eurot liikmesriikide kahepoolsetest osamaksetest,

M. arvestades, et Aafrika Liit on etendanud väga positiivset rolli püüdlemisel konflikti lahendamise poole, relvarahu lepinguni jõudmisel ja - veel allkirjastamist vajava - humanitaarabi küsimusi käsitleva kokkuleppeni jõudmisel,

N. arvestades, et olgugi valitsuse kontrolli all olevatel aladel juurdepääs abile üldiselt paraneb, eelkõige halduslike takistuste vähendamise tõttu, puudub humanitaartöötajatel siiski ebaturvalisuse, garantiide puudumise, logistiliste võimaluste puudumise ja tugeva vihma tõttu juurdepääs suurele osale Darfuri elanikkonnast, seda eriti mässuliste kontrolli all olevatel aladel,

O. arvestades, et parlamendidelegatsiooniga Tšaadis kohtunud põgenikud ja siseriiklikult ümberasustatud ei usalda Sudaani võime ning kardavad tagasi pöörduda kuni nende turvalisus pole tagatud,

P. arvestades, et hõimudevaheliste konfliktide lahendamise traditsioonilised viisid ei ole kohased Darfuris toime pandud julmuste tõttu,

Q. arvestades, et piirkonnale tüüpilised traditsioonilised konfliktide lahendamise viisid enam ei eksisteeri ja seetõttu ei ole nende abil konflikti lahendamine võimalik, sest Sudaani valitsus asendas mainitud viisid oma reeglitega,

R. arvestades, et Sudaani valitsuse poolt sisse viidud meetmed Darfuris seksuaalvägivalla ohvriteks langenud naiste suhtes on ebapiisavad,

1. mõistab Sudaani valitsuse hukka Darfuris teatud kogukondadesse (külad ning hiljem ka ümberasustatute laagrid) kuuluvate tsiviilisikute ründamise (sealhulgas tapmine, naiste vastu suunatud seksuaalvägivald, rüüstamine ja üldine tagakiusamine) tahtliku toetamise eest;

2. on seisukohal, et Sudaani valitsust on aastakümneid iseloomustanud püsiv halb juhtimine, vähene areng ning teatud kogukondade ja piirkondade majanduslik ja poliitiline marginaliseerumine ning et see olukord on Darfuri konflikti üheks peamiseks põhjuseks, nagu seda on ka praeguse režiimi ebademokraatlik olemus;

3. nõuab konflikti sõjalise lahendamise asemel ainsa võimalusena selle poliitilist lahendamist;

4. kutsub seetõttu Sudaani valitsust, SLM/Ai ning JEMi üles aktiivsemalt osalema Aafrika Liidu egiidi all toimuvas Abuja (Nigeeria) rahuprotsessis ning pidama rangelt kinni relvarahu kokkuleppest;

5. juhib tähelepanu Sudaani valitsuse ja SPLM/A vahelise Naivasha (Keenia) rahuprotsessi poliitilisele tähtsusele, et lõpetada üks kauakestvamaid konflikte Aafrikas, mis on nõudnud peaaegu kahe miljoni inimese elu ja sundinud ümber asuma neli miljonit inimest; seetõttu soovitab tungivalt Sudaani valitsusel saavutatud märkimisväärsete edusammude valguses viia lõpule antud rahuläbirääkimised;

6. kutsub üles viima Abuja ja Naivasha rahuprotsesse läbi koordineeritult, et rahvusvahelise üldsuse egiidi all saavutada lõpuks globaalne ning kõikehõlmav kokkulepe, mis võimaldaks demokraatia ning võimu ja ressursside jagamise üle kogu Sudaani;

7. õnnitleb Euroopa Komisjoni ja nõukogu esimeste seas Darfuri kriisi suhtes rahvusvaheliste meetmete võtmise puhul, eriti relvarahu kokkuleppe vahendamise, Aafrika Liidu poolt juhitud relvarahu jälgimise missioonis osalemise, humanitaarabi andmise ja konflikti lahendamisele suunatud poliitilise protsessi arendamise puhul;

8. rõhutab vajadust maksta kiiresti välja humanitaarabialaseks tegevuseks ja Aafrika Liidule ettenähtud Eli rahad;

9. tervitab ÜRO peasekretäri eriesindaja määramist Sudaani, kelle ülesandeks on jälgida olukorda Darfuris, nagu nõuti Euroopa Parlamendi 31. märtsi 2004 resolutsioonis olukorra kohta Sudaanis [3];

10. palub ÜROl ja Aafrika Liidul koordineerida paremini oma tegevuskavasid, et vältida olukordi, kus vastavalt ÜRO tegevusplaanile toimuv nn "turvaalade" loomine võiks kaasa tuua valitsusvägede liikumisi ja seeläbi ohustada relvarahu kokkulepet; on arvamusel, et mistahes vägede liikumisi tuleb igal juhul käsitleda relvarahu kokkuleppe rikkumisena;

11. kutsub ÜROd üles tagama, et edaspidiste Darfuri puudutavate plaanide või meetmete kavandamisel konsulteeritakse konflikti kõigi osapooltega, sealhulgas SLA/Mi ja JEMiga, ning samuti tagama konsulteerimise ja kooskõlastamise relvarahukomisjoniga;

12. kutsub üles esimese sammuna Aafrika Liidu relvarahukomisjoni vaatlusvõime parandamiseks suurendama märkimisväärselt relvarahu vaatlejate arvu;

13. kutsub nõukogu ja Euroopa Komisjoni üles tugevdama Aafrika Liidu militaar- ja tsiviilpersonali koosseisu Addis Abebas (sh värbama ja koolitama planeeringute spetsialiste ning parandama käsuliini) ja selle sidestaabis Khartoumis;

14. kutsub Sudaani valitsust üles koheselt peatama Darfuris kõik sõjalised lennud;

15. kutsub Sudaani valitsust üles viivitamatult vabastama kõik süümevangid, kaasa arvatud need opositsiooniliikmed ja inimõiguste aktivistid, keda nimetati kirjas, mille Euroopa Parlamendi delegatsioon edastas siseministrile;

16. soovitab tungivalt Sudaani võimudel lõpetada karistamatuse olukord ning võtta viivitamatult vastutusele inimsusevastaste kuritegude, sõjakuritegude ja inimõiguste rikkumiste - mida võib tõlgendada samaväärsena genotsiidiga - kavandajad ning toimepanijad; on seisukohal, et kui Sudaan ei suuda seda oma suveräänse jurisdiktsiooni all teostada, siis peab rahvusvaheline üldsus leidma tee, et tagada nende isikute, kaasa arvatud praeguse Sudaani režiimi vastutajate vastutusele võtmine; kutsub nõukogu ja liikmesriike üles nõudma, et ÜRO Julgeolekunõukogu rakendaks oma küsimuse edastamise volitusi vastavalt Rahvusvahelise Kriminaalkohtu Rooma statuudi artiklile 13b;

17. kutsub Sudaani valitsust üles tunnistama kehtetuks kriminaalseaduse artikli 48, tagama, et naistel, keda on vägistatud, oleks võimalik saada ravi enne juhtumist teatamist või selle ajal ja kindlustama, et võetaks tarvitusele kõik meetmed politsei koolitamiseks seksuaalse ning soospetsiifilise vägivalla valdkonnas;

18. kutsub ÜRO Julgeolekunõukogu üles kaaluma Sudaani suhtes üldise relvaembargo kehtestamist ja muid sihipäraseid sanktsioone nende suhtes, kes on vastutavad inimõiguste massiivsete rikkumiste ja teiste julmade tegude eest ning tagama, et need sanktsioonid ei too Sudaani elanikkonnale kaasa täiendavaid kannatusi;

19. kutsub Sudaani valitsust üles nõustuma ÜRO inimõiguste ülemkomissari vaatlejate arvu suurendamisega;

20. kutsub Sudaani valitsust üles nõustuma rahvusvahelise inimõiguste komisjoni loomisega, mis saaks anda sõltumatu hinnangu Darfuri piirkonnas alates 2003. aasta aprillist toime pandud kuritegudele;

21. kutsub üles kaaluma rahvusvaheliste politseijõudude loomist, et suurendada ohustatud tsiviilelanike kaitset ja turvalisust ning nõustada ja toetada Sudaani politseid ning aidata taastada tsiviilelanike usaldus ja turvatunne;

22. palub Sudaani valitsusel veelgi kiirendada Khartoumi ja kaugemale reisivatele humanitaarabitöötajatele viisade väljastamist;

23. mõistab hukka SLA poolt 28. augusti ja 6. septembri vahele jäävas ajavahemikus toimunud kuue abitöötaja pantvangi võtmise ja pantvangis hoidmise ning kutsub piirkonna kõiki relvastatud rühmitusi üles lõpetama humanitaarabi andmisega seotud isikute sihtmärgiks seadmise ning võimaldama neil täita oma kohustusi ilma hirmu kartmata;

24. tervitab ÜRO põgenike ülemkomissari ja Tšaadi valitsuse vahelist kokkulepet Tšaadis asuvate põgenikelaagrite ümber politseinike paigutamise kohta, et tagada põgenike turvalisus;

25. kutsub ELi liikmesriike üles kooskõlastama oma abipakkumisi Aafrika Liidule, selle asemel et tegutseda kahepoolselt, et vähendada niigi tugeva surve all oleva Aafrika Liidu bürokraatlikke kohustusi;

26. kutsub kõiki konflikti osapooli üles hoiduma alla 18-aastaste lapssõdurite värbamisest ja kasutamisest ning kutsub Sudaani võime üles kaitsma ümberasustatud lapsi, eriti saatjata alaealisi nagu seda näevad ette vastavad konventsioonid;

27. soovitab tungivalt Eritrea valitsusel hoiduda Darfuri konfliktis osalevaid pooli kas otseselt või kaudselt toetamast;

28. kutsub Tšaadi, Liibüa ja Kesk-Aafrika Vabariigi valitsusi üles piirkonnas rangemalt kontrollima laskurrelvadega kauplemist;

29. teeb oma presidendile ülesandeks edastada käesolev resolutsioon nõukogule, Euroopa Komisjonile, Sudaani valitsusele, Aafrika Liidule, ELi liikmesriikide valitsustele, Ameerika Ühendriikidele, Norrale, Tšaadile, Liibüale, Eritreale, Egiptusele ja Hiinale, ÜRO peasekretärile, AKV-ELi parlamentaarse ühisassamblee kaaspresidentidele ja AKV nõukogule.

[1] EÜT L 317, 15.12.2000, lk 3.

[2] ELT L 21, 28.1.2004, lk 1.

[3] P5_TA(2004)0225.

--------------------------------------------------